ΟΔΗΓΙΑ 2000/5/ΕΚ ΤΗΣ ΕΠΙΤΡΟΠΗΣ

της 25ης Φεβρουαρίου 2000

για την τροποποίηση των παραρτημάτων Γ και Δ της οδηγίας 92/51/ΕΟΚ του Συμβουλίου σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης, το οποίο συμπληρώνει την οδηγία 89/48/ΕΟΚ

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/51/ΕΟΚ του Συμβουλίου, της 18ης Ιουνίου 1992, σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης, το οποίο συμπληρώνει την οδηγία 89/48/ΕΟΚ(1), όπως τροποποιήθηκε τελευταία από την οδηγία 97/38/ΕΚ της Επιτροπής(2), και ιδίως το άρθρο 15,

Εκτιμώντας τα ακόλουθα:

(1) Οι κυβερνήσεις του Ηνωμένου Βασιλείου και της Δημοκρατίας της Αυστρίας υπέβαλαν αιτιολογημένες αιτήσεις για τροποποίηση των παραρτημάτων Γ και Δ της οδηγίας 92/51/ΕΟΚ.

(2) Η εκπαίδευση του "αναγνωρισμένου κοινωνικού λειτουργού" και του "ειδικού επί εμπορικών σημάτων" στο Ηνωμένο Βασίλειο πρέπει να διαγραφούν από το παράρτημα Γ της οδηγίας 92/51/ΕΟΚ. Το επάγγελμα του "αναγνωρισμένου κοινωνικού λειτουργού" δεν είναι νομικά κατοχυρωμένο στο Ηνωμένο Βασίλειο. Η εκπαίδευση του "ειδικού επί εμπορικών σημάτων" ανταποκρίνεται πλέον στον ορισμό του άρθρου 1 στοιχείο α) πρώτο εδάφιο δεύτερη περίπτωση σημείο i) της οδηγίας 92/51/ΕΟΚ.

(3) Η εκπαίδευση στο Ηνωμένο Βασίλειο που οδηγεί σε τίτλο "τεχνικού ειδικευμένου στη διαχείριση αποβλήτων" πρέπει να περιληφθεί στο παράρτημα Γ της οδηγίας 92/51/ΕΟΚ, εφόσον οι ειδικεύσεις πιστοποιούνται στο Ηνωμένο Βασίλειο ως εθνικά επαγγελματικά προσόντα (/National Vocational Qualifications) στα επίπεδα 3 και 4.

(4) Χρειάζεται να τροποποιηθεί η διατύπωση του σημείου 5 του παραρτήματος Γ της οδηγίας 92/51/ΕΟΚ, σύμφωνα με το οποίο οι εκπαιδεύσεις που αναφέρονται στο εν λόγω τμήμα οδηγούν σε τίτλους που αναγνωρίζονται ως National Vocational Qualifications (NVQs) ή που εγκρίνονται ή αναγνωρίζονται ως ισοδύναμες από το εθνικό συμβούλιο επαγγελματικών προσόντων (/National Council for Vocational Qualifications). Η έγκριση και η αναγνώριση ως ισοδυνάμου δεν προβλέπονται πλέον στο Ηνωμένο Βασίλειο. Το National Council for Vocational Qualifications έχει αντικατασταθεί από άλλη αρχή και ότι χρειάζεται πλέον να αναφέρεται η αρμόδια αρχή στην οδηγία.

(5) Η νέα ειδική βασική κατάρτιση που παρέχεται στην Αυστρία για νοσοκόμους που ειδικεύονται στη φροντίδα παιδιών και νέων και για νοσοκόμους ψυχιατρικής πρέπει να περιληφθεί στο παράρτημα Γ της οδηγίας 92/51/ΕΟΚ. Η εν λόγω εκπαίδευση οδηγεί σε ανάλογο επίπεδο ειδίκευσης και, μετά την ολοκλήρωσή της, στην ανάληψη παρόμοιων αρμοδιοτήτων και καθηκόντων με κύκλο μεταδευτεροβάθμιων σπουδών, όπως περιγράφεται στο άρθρο 1 στοιχείο α) πρώτο εδάφιο δεύτερη περίπτωση σημείο i) της οδηγίας 92/51/ΕΟΚ.

(6) Η αναφορά στο National Council for Vocational Qualifications πρέπει να διαγραφεί από το παράρτημα Δ της οδηγίας 92/51/ΕΟΚ, καθόσον έχει αντικατασταθεί από άλλη αρχή και δεν χρειάζεται πλέον να ορίζεται η αρμόδια αρχή στην οδηγία.

(7) Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που συστάθηκε σύμφωνα με το άρθρο 15 της οδηγίας 92/51/ΕΟΚ.

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Τα παραρτήματα Γ και Δ της οδηγίας 92/51/ΕΟΚ τροποποιούνται όπως ορίζεται στο παράρτημα της παρούσας οδηγίας.

Άρθρο 2

1. Τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία πριν από τις 27 Φεβρουαρίου 2001. Ενημερώνουν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία, ή συνοδεύονται από τέτοια αναφορά κατά την επίσημη δημοσίευσή τους. Οι λεπτομερείς διατάξεις της αναφοράς αυτής εκδίδονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπει η παρούσα οδηγία.

Άρθρο 3

Η παρούσα οδηγία απευθύνεται στα κράτη μέλη.

Άρθρο 4

Η παρούσα οδηγία αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 25 Φεβρουαρίου 2000.

Για την Επιτροπή

Frederik BOLKESTEIN

Μέλος της Επιτροπής

(1) ΕΕ L 209 της 24.7.1992, σ. 25.

(2) ΕΕ L 184 της 12.7.1997, σ. 31.

ΠΑΡΑΡΤΗΜΑ

A. Το παράρτημα Γ της οδηγίας 92/51/ΕΟΚ τροποποιείται ως εξής:1. Στο σημείο 1, "Παραϊατρικός και κοινωνικοπαιδαγωγικός τομέας", και μετά την αναφορά "στις Κάτω Χώρες" - βοηθός κτηνίατρος (

"dierenartsassistent") προστίθεται το ακόλουθο κείμενο: "στην Αυστρία

- ειδική βασική κατάρτιση για νοσοκόμους που ειδικεύονται στη φροντίδα παιδιών και νέων,

- ειδική βασική κατάρτιση για νοσοκόμους ψυχιατρικής.".

2. Το πρώτο εδάφιο του σημείου 5, "Εκπαιδεύσεις στο Ηνωμένο Βασίλειο που γίνονται δεκτές ως National Qualifications ή Scottish Vocational Qualifications", τροποποιείται ως εξής:α) διαγράφονται τα ακόλουθα είδη εκπαίδευσης: - αναγνωρισμένου κοινωνικού λειτουργού (/Approved social worker - Mental Health),

- ειδικού επί εμπορικών σημάτων (/trade mark agent)

β) προστίθεται, ως τελευταία περίπτωση, το είδος εκπαίδευσης, "τεχνικού ειδικευμένου στη διαχείριση αποβλήτων (/certified technically competent person in waste management")

γ) διαγράφεται η φράση "ή που εγκρίνονται ή αναγνωρίζονται ως ισοδύναμοι από το National Council for Vocational Qualifications ".

B. Το παράρτημα Δ της οδηγίας 92/51/ΕΟΚ τροποποιείται ως εξής:Στην πρώτη παράγραφο διαγράφεται η φράση "από το National Council for Vocational Qualifications".